Broj: 711-I-1169-P-109/21-04-8

Zagreb, 18. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Vladimira Bileka, zastupnika u Hrvatskom saboru i zamjenika gradonačelnika Grada Daruvara,** na 131. sjednici, održanoj 18. lipnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Vladimira Bileka, zastupnika u Hrvatskom saboru i zamjenika gradonačelnika Grada Daruvara,** **povodom navodne prijave prebivališta dužnosnika na području posebne državne skrbi s ciljem izbjegavanja plaćanja poreza, neće se pokrenuti, s obzirom da iz prikupljanih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Vladimira Bileka, zamjenika gradonačelnika Grada Daruvara, podnesena je dana 7. svibnja 2021.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-1696-P-109/21-01-1 te je povodom iste otvoren predmet broj: P-109/21.

U predmetnoj prijavi se u bitnome navodi da dužnosnik Vladimir Bilek živi u Daruvaru, u roditeljskoj kući, a već je petnaest godina prijavljen u naselju Vrbovac koje se nalazi na području posebne državne skrbi te ne plaća porez na primanja. U prijavi se još navodi da dužnosnik kroji politiku zapošljavanja kako na razini Hrvatskog sabora i Vlade Republike Hrvatske, tako i u Gradu Daruvaru.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisnao je da se podnositelju prijave jamči anonimnost.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu toga, a podstavkom 39. istog stavka i članka propisano je da su gradonačelnici i njihovi zamjenici također dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Vladimir Bilek obnaša dužnost zastupnika u Hrvatskom saboru, počevši od 22. srpnja 2020.g., a istu dužnost obnašao je i u pethodna tri saziva Hrvatskoga sabora. Nadalje je utvrđeno da Vladimir Bilek obnaša dužnost zamjenika gradonačelnika Grada Daruvara, počevši od 21. svibnja 2021.g., a istu dužnost obnašao je i u mandatu 2013.-2017. te 2017.-2021. Vladimir Bilek je stoga, povodom obnašanja navedenih dužnosti, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja i donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Na zahtjev Povjerenstva Ministarstvo unutarnjih poslova, Policijska uprava Bjelovarsko-bilogorska dostavila je Uvjerenje o prebivalištu Broj: 511-02-04/4-77-1627/2021 od 2. lipnja 2021.g. iz kojeg je utvrđeno da dužnosnik Vladimir Bilek od listopada 1985.g. do dana izdavanja Uvjerenja o prebivalištu kontinuirano ima prijavljeno prebivalište u Daruvaru, ……………….

Povjerenstvo je nadalje izvršilo uvid u podnesena izvješća o imovinskom stanju dužnosnika Vladimira Bileka te utvrdilo da je dužnosnik u svim podnesenim izvješćima naveo istu adresu koja je navedena Uvjerenju o prebivalištu izdanom od strane nadležne policijske uprave.

S obzirom da je dužnosnik prijavljen u Daruvaru, na adresi koju je naveo u svim podnesenim izvješćima o imovinskom stanju, a ne u Vrbovcu, na području posebne državne skrbi, Povjerenstvo nije steklo saznanja koja bi upućivala na povredu odredbi ZSSI-a.

S obzirom na sve navedeno, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Vladimir Bilek, elektroničkom dostavom
2. Objava na internetskoj stranici Povjerenstva
3. Pismohrana